Author: oremus
Last saved by: durkova
Company: Urad vlady SR

Predkladacia správa

Materiál  Finančné memorandum ISPA pre rok 2003 pre projekt “Systém odkanalizovania a čistenia odpadových vôd v meste Humenné a v regióne Horný Zemplín” je predkladaný na rokovanie vlády na základe uznesenia vlády Slovenskej republiky č. 600/2000 zo dňa 9. 8. 2000.

Cieľom predkladaného materiálu je schválenie finančného memoranda vládou SR, ktorým sa zabezpečí spolufinancovanie predmetného projektu z prostriedkov Európskych spoločenstiev. 

Projekt ISPA pre rok 2003 “Systém odkanalizovania a čistenia odpadových vôd v meste Humenné a v regióne Horný Zemplín”  bol schválený Riadiacim výborom ISPA na jeho zasadnutí v novembri 2003. Finančné memorandum bolo pripomienkované vecne príslušnými rezortmi pred jeho schválením Riadiacim výborom ISPA.

Základným cieľom celého projektu je zníženie zaťaženia životného prostredia regiónu, zvýšenie kvality vôd v rieke Laborec a Cirocha a následne aj kvality vody vo vodnej nádrži Zemplínska šírava. Celkový projekt je koncipovaný ako súbor prác, ktorý zvýši efektívnosť a účelnosť zariadení upravujúcich splaškové a dažďové vody v Humennom a priľahlých obciach  v súlade s požiadavkami environmentálnej legislatívy Spoločenstva.
 
Celkové oprávnené náklady pre uvedený projekt, na ktorých základe bol určený príspevok ISPA, sú vo výške 12 268 000 €. 

Príspevok ISPA predstavuje 7 974 000 €, t. j. 65% z celkových oprávnených nákladov. Národné spolufinancovanie projektu bude zabezpečené zo štátneho rozpočtu a zo zdrojov konečného príjemcu pomoci v zmysle prílohy 2 materiálu.

Konečný príjemcom pomoci je Východoslovenská vodárenská spoločnosť, a. s.. 

Projekt musí byť ukončený do 31. 12. 2008.

Do Rozvojového programu priorít verejných prác na roky 2004 – 2006 bola zaradená verejná práca „Systém odkanalizovania a čistenia odpadových vôd v meste Humenné a v regióne Horný Zemplín“ s rozpočtovým nákladom 527 mil. Sk, avšak Ministerstvo výstavby a regionálneho rozvoja SR nebolo do dnešného dňa predkladateľom (podľa §10 zákona č. 254/1998 Z.z.)  požiadané o vykonanie štátnej expertízy na predmetný projekt.
	
Finančné memorandum projektu „Systém odkanalizovania a čistenia odpadových vôd v meste Humenné a v regióne Horný Zemplín“ je predložené na odsúhlasenie vláde SR bez stanovenia maximálnej ceny podľa §10 zákona č. 254/1998 Z. z. o verejných prácach a v zmysle odst.2, §6 zákona č. 18/1996 Z. z. o cenách.  
	
Predkladateľ však musí ďalej konať v zmysle ustanovení zákona č. 254/1998 Z. z. o verejných prácach a zákona č. 18/1996 Z. z. o cenách.

Právne záväzná je anglická verzia finančného memoranda tvoriaca prílohu 1 materiálu.  Prílohu 2 materiálu na rokovanie vlády tvorí časový harmonogram zabezpečenia prostriedkov národného spolufinancovania.

Finančné memorandum za Európsku komisiu podpísal dňa 17. decembra 2003 zastupujúci generálny riaditeľ pre regionálnu politiku Graham Meadows.